b'\n_START_ARTICLE_\n\xc5\xa0tefan II. Ogrski\n_START_SECTION_\n\xc5\xbdivljenje\n_START_PARAGRAPH_\n\xc5\xa0tefan se je leta 1101 rodil ogrskemu kralju Kolomanu in po imenu nepoznani h\xc4\x8deri h\xc4\x8di Rogerja Sicilskega. Poro\xc4\x8den je bil najprej s Cristiano Capuansko, kasneje pa z Adelajdo Riedenbur\xc5\xa1ko. Mo\xc5\xa1kega potomca ni imel. Umrl je 1. marca 1131  v V\xc3\xa1radu.\n_START_SECTION_\n\xc2\xbbKraljevanje\xc2\xab\xc2\xa0na Hrva\xc5\xa1kem (1105-1116)\n_START_PARAGRAPH_\nKoloman se je kmalu po utrditvi na Hrva\xc5\xa1kem prestolu moral ukvarjati z upornim bratom  \xc3\x81lmo\xc5\xa1em  in je Hrva\xc5\xa1ko zapustil, svoje pravice do upravljanja hrva\xc5\xa1ke dr\xc5\xbeave pa prenesel na sina \xc5\xa0tefana. S tem se je za \xc4\x8das do vladavine B\xc3\xa9le IV. uveljavila ogrska tradicija, da ogrski kralj svojemu sinu zagotovi ogrski prestol tako, da ga \xc5\xbee za svojega \xc5\xbeivljenja naredi za hrva\xc5\xa1kega \xc2\xbbkralja\xc2\xab.\n_START_SECTION_\nNastajanje nestabilnih razmer\n_START_PARAGRAPH_\n\xc5\xa0tefan je dedoval Kolomanovo krono, ko mu je bilo komaj petnajst let. Bil je bil manj pomemben vladar kot njegova predhodnika. Z njim se na Ogrskem in Hrva\xc5\xa1kem ponovno vzpostavi obdobje nestabilnosti in bojev za hrva\xc5\xa1ki oziroma za ogrski prestol. Kralj \xc5\xa0tefan se je namre\xc4\x8d skoraj vsako leto kraljevanja vklju\xc4\x8dil v kak\xc5\xa1no praviloma neuspe\xc5\xa1no vojskovanje.\n_START_SECTION_\nPoraz Hrva\xc5\xa1ke\n_START_PARAGRAPH_\nVelik udarec zanj je bil potek hrva\xc5\xa1ko-bene\xc5\xa1ke vojne (1115-1125). \xc5\xa0tefanovi vojski pod vodstvom bana Kledina je leta 1116 za kratek uspelo osvojiti Zadar, a so ga nato Bene\xc4\x8dani \xc5\xbee leta 1117 spet zavzeli. Nato so hrva\xc5\xa1ko-ogrske sile pred Zadrom sicer potolkle Bene\xc4\x8dane,  a so po pogojih premirja Bene\xc4\x8dani zadr\xc5\xbeali Zadar, Rab, Osor in Krk, \xc5\xa0tefanove sile pa so zadr\xc5\xbeale Biograd, \xc5\xa0ibenik, Trogir in Split. Toda \xc5\xbee leta 1125 so Bene\xc4\x8dani osvojili Split in Trogir, Biograd pa razdejali in so tako postali dejanski vladarji t\xc3\xa9me Dalmacije. \xc5\xa0tefan II. ni odreagiral, ker ga je tedaj ogro\xc5\xbealo Bizantinsko cesarstvo , ki je sku\xc5\xa1alo zaustaviti napredovanje ogrske vojske na Balkan.\n_START_SECTION_\nNeuspehi Ogrske\n_START_PARAGRAPH_\nPoleg neuspe\xc5\xa1ne hrva\xc5\xa1ko-bene\xc5\xa1ke vojne so se kopi\xc4\x8dili tudi ogrski neuspehi v vojnah s \xc4\x8ce\xc5\xa1ko in nato \xc5\xa1e z Rusijo in Bizantinci, \xc4\x8deprav v nasprotju s hrva\xc5\xa1ko-bene\xc5\xa1ko vojno niso vodili do ozemeljskih izgub. Ker je bil \xc5\xa0tefanov stric \xc3\x81lmo\xc5\xa1 stalna gro\xc5\xbenja tako Kolomanu kot njegovemu sinu \xc5\xa0tefanu II. ter izvor nestabilnosti v ogrski dr\xc5\xbeavi, ga je dal o\xc4\x8de Koloman po \xc5\xa1esti zaroti leta 1113 zajeti in skupaj z njegovim sinom B\xc3\xa9lo oslepiti. Ob Kolomanovi smrti pa se je oslepljeni \xc3\x81lmo\xc5\xa1 umaknil v Bizanc, sina Belo pa je dal skriti v samostan P\xc3\xa9csv\xc3\xa1rad, tako da niti  naslednik \xc5\xa0tefan do konca svoje vladavine ni vedel zanj. Bizantinski cesar je rade volje izkori\xc5\xa1\xc4\x8dal notranje spore med \xc3\x81rp\xc3\xa1dovci, zato je \xc3\x81lmo\xc5\xa1u ponudil zato\xc4\x8di\xc5\xa1\xc4\x8de.  Kralj \xc5\xa0tefan z bizantinsko politiko ni bil zadovoljen- povezal se je s svetorimskim cesarjem in z italijanskimi Normani, nato pa bizantinskega cesarja Ivana II. Komnena pozval, da pre\xc5\xbeene \xc3\x81lmo\xc5\xa1a in njegove podpornike iz bizantinskega cesarstva. Ker cesar tej zahtevi ni hotel ugoditi, je \xc5\xa0tefan II. Bizantince napadel. V tem \xc4\x8dasu pa je \xc3\x81lmo\xc5\xa1 leta 1129 v Bizancu umrl. V bizantinsko-ogrski vojni 1127-1129 je na strani Ogrske sicer sodelovala tudi stara Srbija, a so morali Mad\xc5\xbeari zaradi neugodnega razvoja dogodkov svoje nove zaveznike \xc5\xbertvovati.\n_START_SECTION_\nZadnja leta kraljevanja\n_START_PARAGRAPH_\nZaradi vse teh neuspehov je na Ogrskem in Hrva\xc5\xa1kem vladalo veliko nezadovoljstvo s \xc5\xa0tefanovo vladavino. Skupina baronov ga je sku\xc5\xa1ala odstraniti s prestola, a je kralj poskus dr\xc5\xbeavnega udara pre\xc5\xbeivel. Boji z Bene\xc4\x8dani, \xc4\x8cehi, Rusi in Bizantinci ter notranji spopadi so  hrva\xc5\xa1ko-ogrsko dr\xc5\xbeavno skupnost zelo iz\xc4\x8drpali  Sicer mladi, a vse bolj bolehni kralj ni imel lastnega sina, zato je iskal primernega naslednika in nazadnje za to vlogo izbral prav svojega oslepljenega bratranca in \xc3\x81lmo\xc5\xa1evega sina B\xc3\xa9lo.'